钦定古今图书集成/明伦汇编/氏族典/第454卷 > 《郑樵通志》 > 以国为氏
## 钦定古今图书集成/明伦汇编/氏族典/第454卷 > 《郑樵通志》 > 以国为氏

宋氏子姓，商之裔也。武王克商，封纣子武庚以绍商。
武庚与管、蔡作乱，成王诛之，立纣庶兄微子启为宋
公，以备三恪，都商丘。杜预云：“梁国睢阳是也。”按睢阳
隋改为宋城，今南京治，本陶唐氏火正阏伯之墟，以
其主火，故又为大辰之墟。杞、宋二国皆公爵，于周为
客，得用其先王礼乐。微子卒，立其弟衍，是为微仲。至
穆公十三世。穆公之七年，鲁隐公之元年也。穆公以
宣公舍其子而立己，不敢忘宣公而立其子殇公与
夷。自殇公至景公十二世，获麟之岁也。凡三十一世，
至宋君偃，自立为王。东败齐，取五城；南败楚，取地三
百里；西败魏，乃与齐、魏为敌国。盛血以韦囊揭而射
之，曰“射天”，于是诸侯目之为桀。宋齐湣王与魏楚灭
之，而三分其地。